*Projekts*

**Kārtība, kādā ierobežojama gaistošo organisko savienojumu emisija no iekārtām, kurās izmanto organiskos šķīdinātājus**

*Izdoti saskaņā ar likuma "*[*Par piesārņojumu*](http://www.likumi.lv/doc.php?id=6075)*" 11.panta otrās daļas 20.punktu, 45.panta pirmo daļu un 46.panta otro daļu*

**I. Vispārīgie jautājumi**

1. Noteikumi nosaka:

1.1. kārtību, kādā ierobežojama gaistošo organisko savienojumu emisija no iekārtām, kurās veic noteiktas darbības un izmanto organiskos šķīdinātājus;

1.2. kārtību, kādā operators kontrolē gaistošo organisko savienojumu emisiju gaisā, veic monitoringu un sniedz attiecīgu informāciju;

1.3. informācijas nodrošināšanu par iekārtu, kurās veic noteiktas darbības un izmanto organiskos šķīdinātājus, radīto gaistošo organisko savienojumu emisiju.

2. Šo noteikumu prasības attiecas uz iekārtām, kurās veic vienu vai vairākas šo noteikumu 1.pielikumā minētās darbības, kā arī citas tehnoloģiski saistītas darbības attiecīgajā iekārtā, pārsniedzot šo noteikumu 2.pielikumā noteiktos organisko šķīdinātāju patēriņa lielumus un radot gaistošo organisko savienojumu emisiju gaisā (turpmāk - gaistošos organiskos savienojumus emitējošas iekārtas).

3. Noteikumos lietoti šādi termini:

3.1. difūzā emisija – ietver gaistošo organisko savienojumu emisiju gaisā, augsnē un ūdenī, kas neietilpst izplūdes gāzēs un netiek savākta ar gaisa savākšanas sistēmām, ja šo noteikumu 2.pielikumā nav noteikts citādi, kā arī produkcijā esošos organiskos šķīdinātājus.

3.2. esoša gaistošos organiskos savienojumus emitējoša iekārta – 1999.gada 29.martā ekspluatācijā esoša iekārtavai iekārta, kura saņēmusi atļauju vai par kuru Valsts vides dienesta reģionālajā vides pārvaldē (turpmāk – pārvalde) iesniegts iesniegums atļaujas saņemšanai pirms 2001.gada 1.aprīļa un kura nodota ekspluatācijā ne vēlāk kā 2002.gada 1.aprīlī;

3.3. gaistošie organiskie savienojumi - organiskie savienojumi, kuriem 293,15 K temperatūrā tvaika spiediens ir 0,01 kPa vai lielāks vai arī šāda gaistamība ir konkrētos izmantošanas apstākļos. Kreozota frakcija, kura pārsniedz minēto tvaika spiedienu 293,15 K temperatūrā, tiek uzskatīta par gaistošo organisko savienojumu;

3.4. gaistošo organisko savienojumu masa – gaistošo organisko savienojumu saturs lietošanai gatavā produktā, kas izteikts g/l;

3.5. iespiedkrāsa - maisījums, kurā ietilpst organiskie šķīdinātāji, kas nepieciešami iespieddarbos, lai iespiestu uz virsmas tekstu vai attēlus;

3.6. izplūdes gāzes - gaistošo organisko savienojumu vai citas piesārņojošas vielas saturošas gāzes, kas izplūst no skursteņa vai gāzu attīrīšanas iekārtām un ko mēra m3/h standarta apstākļos (273,15 K temperatūrā un 101,3 kPa spiedienā);

3.7. jauna gaistošos organiskos savienojumus emitējoša iekārta - iekārta, kura saņēmusi atļauju vai par kuru pārvaldē iesniegts iesniegums atļaujas saņemšanai pēc 2001.gada 1.aprīļa un kura nodota ekspluatācijā pēc 2002.gada 1.aprīļa;

3.8. kopējā emisija - difūzo un izplūdes gāzēs esošo emisiju summa;

3.9. laka – caurspīdīgs pārklājums, kas satur gaistošos organiskos šķīdinātājus;

3.10. maisījums - lietots nozīmē, kas noteikta 2006.gada 18.decembra Eiropas Parlamenta un Padomes Regulas Nr.1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru 3.panta 2.punktā;

3.11. organiskais savienojums - savienojums, kas satur elementu oglekli un vienu vai vairākus ūdeņraža, halogēnu, skābekļa, sēra, fosfora, silīcija vai slāpekļa atomus, izņemot oglekļa oksīdus un neorganiskos karbonātus un bikarbonātus;

3.12. organiskais šķīdinātājs - gaistošs organisks savienojums, ko lieto atsevišķi vai kombinācijā ar citām ķīmiskām vielām vai maisījumiem un kas, ķīmiski nemainoties, šķīdina izejvielas, produktus vai atkritummateriālus vai ko izmanto par tīrīšanas līdzekli, disperģējošu vidi, viskozitātes korektoru, virsmas spraiguma korektoru, plastifikatoru vai konservantu;

3.13. organisko šķīdinātāju ievade - organisko šķīdinātāju daudzums, arī to daudzums maisījumos, ko izmanto, veicot darbības, ieskaitot iekārtā vai ārpus tās reģenerētos organiskos šķīdinātājus, ko aprēķina katru reizi, kad tos izmanto darbības veikšanai;

3.14. organisko šķīdinātāju patēriņš - kopējā organisko šķīdinātāju ievade iekārtā, kas emitē gaistošos organiskos savienojumus, kalendāra gadā vai jebkurā citā 12 mēnešu ilgā laikposmā, atskaitot no gaistošajiem organiskajiem savienojumiem reģenerētos organiskos šķīdinātājus atkārtotai izmantošanai;

3.15. palaišanas un apturēšanas operācijas - operācijas, ko veic, lai sāktu vai pabeigtu kādu darbību, sāktu vai beigtu kāda aprīkojuma elementa vai tvertnes izmantošanu vai to sagatavotu darbam vai darba pārtraukšanai, izņemot darba fāzes, kas regulāri atkārtojas;

3.16. pārklājums - maisījums, kurā ietilpst organiskie šķīdinātāji, kas nodrošina virsmai dekoratīvu, aizsargājošu vai citu funkcionālu efektu;

3.17. reģenerēto organisko šķīdinātāju atkārtota izmantošana - no iekārtas reģenerētu organisko šķīdinātāju izmantošana tehniskiem vai komerciāliem nolūkiem, ieskaitot to izmantošanu par degvielu un izņemot šādu reģenerēto organisko šķīdinātāju apglabāšanu kā atkritumu;

3.18. saistviela - maisījums, kurā ietilpst organiskie šķīdinātāji, kas nepieciešami atsevišķu produkta daļu sasaistei;

3.19. slēgtie apstākļi - apstākļi, kuros iekārtu ekspluatē tā, lai attiecīgajās darbībās emitētie gaistošie organiskie savienojumi tiek uztverti un izvadīti pa skursteni vai gāzu attīrīšanas iekārtu un tādēļ nav uzskatāmi par pilnībā difūzo emisiju.

**II. Iesniegums atļaujas saņemšanai un atļaujas nosacījumi**

4. Ja iekārtai,kurā veic vienu vai vairākas šo noteikumu 1.pielikumā minētās darbības, nav nepieciešama A kategorijas atļauja, operators pārvaldē iesniedz iesniegumu B kategorijas atļaujas saņemšanai, ja:

4.1. organisko šķīdinātāju patēriņš gaistošos organiskos savienojumus emitējošajā iekārtā pārsniedz šo noteikumu 2.pielikumā noteikto šķīdinātāju patēriņa lielumu;

4.2. esošajā gaistošos organiskos savienojumus emitējošajā iekārtā paredzēts veikt būtiskas izmaiņas, pēc kurām organiskā šķīdinātāja patēriņš pārsniegs šo noteikumu 2.pielikumā noteikto šķīdinātāju patēriņa lielumu.

5. Šo noteikumu izpratnē par būtiskām uzskata tādas dienas vidējās maksimālās organisko šķīdinātāju ievades apjoma izmaiņas, kas esošajā ar projektēto jaudu, izņemot iekārtas palaišanas un apturēšanas operācijas veikšanas, kā arī remonta un apkopju periodus, strādājošajā gaistošos organiskos savienojumus emitējošajā iekārtā, salīdzinot ar iepriekšējo gadu, rada gaistošo organisko savienojumu emisijas palielināšanos par:

5.1. 25 %, ja šajā iekārtā tiek veikta kāda no šo noteikumu 2.pielikuma 1.tabulas 1., 3., 4., 5., 8., 10., 13., 16. un 17.punktā norādītajām darbībām un netiek pārsniegta tai noteiktā zemākā emisijas robežvērtība;

5.2. 25 %, ja šajā iekārtā tiek veikta kāda no šo noteikumu 2.pielikuma 1.tabulas 2., 6.,7., 9., 11.,12., 14., 15., 18. un 19.punktā norādītajām darbībām un šķīdinātāju patēriņš šajā iekārtā ir mazāks par 10 tonnām gadā;

5.3. 10 %, ja šajā iekārtā tiek veikta kāda no šo noteikumu 2.pielikuma 2.tabulā minētajām darbībām.

6. Ja esošajā gaistošos organiskos savienojumus emitējoša iekārtā veiktas būtiskas izmaiņas, vai pēc to veikšanas iekārta pirmo reizi iekļaujas šo noteikumu darbības jomā, to iekārtas daļu, kurā veiktas būtiskas izmaiņas, uzskata par jaunu gaistošos organiskos savienojumus emitējošu iekārtu vai arī par esošu gaistošos organiskos savienojumus emitējošu iekārtu, ja kopējā visas iekārtas radītā emisija nepārsniedz to emisiju, kas izdalītos gadījumā, ja būtiski mainīto daļu uzskatītu par jaunu gaistošos organiskos savienojumus emitējošu iekārtu.

7. Ja esošajā gaistošos organiskos savienojumus emitējošajā iekārtā tiek veiktas būtiskas izmaiņas, pārvalde pārbauda iekārtas atbilstību šo noteikumu prasībām.

8. Ķīmiskās vielas vai maisījumus, ko tajos ietilpstošo gaistošo organisko savienojumu dēļ klasificē kā kancerogēnas, mutagēnas vai reproduktīvai sistēmai toksiskus un apzīmē ar vielas iedarbības raksturojumiem H340, H350, H350i, H360D vai H360F saskaņā ar Eiropas Parlamenta un Padomes 2008.gada 16.decembra regulu Nr.1272/2008 par vielu un maisījumu klasificēšanu, marķēšanu un iepakošanu, operators iespējami īsā laikā aizstāj ar mazāk bīstamām vielām vai maisījumiem.

9. Operators nodrošina šo noteikumu 8. un 15.punktā noteikto gaistošo organisko savienojumu emisiju slēgtos apstākļos.

10. Operators nodrošina iespējami mazas gaistošo organisko savienojumu emisijas iekārtas palaišanas un apturēšanas operāciju veikšanas laikā, īstenojot atbilstošus piesardzības pasākumus. Nosacījumus šā punkta izpildei iekļauj atļaujas nosacījumos.

**III. Emisijas robežvērtību un mērķa emisijas limitu noteikšana**

11. Gaistošos organiskos savienojumus emitējošajām iekārtām piemēro emisijas robežvērtības, kas noteiktas šo noteikumu 2.pielikumā vai arī izstrādā emisijas limitu (turpmāk - mērķa emisijas limits) atbilstoši šo noteikumu 3.pielikumā noteiktajām prasībām.

12. Mērķa emisijas limitu nosaka saskaņā ar šādiem principiem:

12.1. gaistošo organisko savienojumu emisijas samazinājums, piemērojot mērķa emisijas limitu, ir tāds pats vai mazāks, kāds tas būtu, piemērojot emisijas robežvērtības katrai konkrētai šo noteikumu 2.pielikumā noteiktajai darbībai;

12.2. ja lietošanā esošo šķīdinātāju aizstājēji, kuros ir samazināts organisko šķīdinātāju daudzums vai kuri nesatur organiskos šķīdinātājus, ir izstrādes procesā un nav pieejami vai izmantojami, laikposmu mērķa emisijas limita sasniegšanai nosaka līdz laikam, kad attiecīgo šķīdinātāju aizstājēji kļūst pieejami un izmantojami.

13. Mērķa emisijas limitu nepiemēro šo noteikumu 8. un 15.punktā noteiktajiem gaistošajiem organiskajiem savienojumiem.

14. Ja tiek emitēti šo noteikumu 8.punktā noteiktie gaistošie organiskie savienojumi un to kopējā masas plūsma ir 10 g/h vai lielāka, emisijas robežvērtība ir 2 mg/m3. Emisijas robežvērtību nosaka atsevišķu gaistošo organisko savienojumu masas summai un to piemēro katrai šo noteikumu 2.pielikumā noteiktajai darbībai.

15. Ja tiek emitēti halogēnus saturoši gaistošie organiskie savienojumi, kuru vielas iedarbības raksturojums ir H341 vai H351 un to kopējā masas plūsma ir 100 g/h vai lielāka, emisijas robežvērtība ir 20 mg/m3. Emisijas robežvērtību nosaka atsevišķu savienojumu masas summai un to piemēro katrai šo noteikumu 2.pielikumā noteiktajai darbībai.

**IV. Gaistošos organiskos savienojumus emitējošu iekārtu darbības kontrole un monitorings**

16. Operators gaistošo organisko savienojumu izplūdes kanālu (kas savienoti ar gāzu attīrīšanas iekārtām) gala izplūdes punktos mēra kopējo organisko oglekli:

16.1. nepārtraukti - ja gala izplūdes punktā tā emisija ir 10 kg/h vai vairāk;

16.2. periodiski (ne retāk kā reizi gadā) - ja gala izplūdes punktā tā emisija ir mazāka par 10 kg/h. Katrā mērījumu sērijā nodrošina vismaz trīs nolasījumus.

17. Paraugus ņem un testē testēšanas laboratorijas, kuras ir akreditētas atbilstoši standartam LVS EN ISO/IEC 17025:2005 “Testēšanas un kalibrēšanas laboratoriju kompetences vispārīgās prasības” un LVS CEN/TS 15675:2008 “Gaisa kvalitāte. Stacionāro avotu izmešu mērījumi. EN ISO/IEC 17025:2005 pielietojums periodiskiem mērījumiem”. Kopējā organiskā oglekļa koncentrāciju nosaka ar liesmas jonizācijas detektoru vai citu metodi ar līdzvērtīgu vai labāku veiktspēju.

18. Šo noteikumu 16.punktā noteiktie mērījumi nav nepieciešami, ja šo noteikumu 11.punktā noteikto emisijas robežvērtību un mērķa emisijas limitu ievērošanu var īstenot bez gāzu attīrīšanas iekārtu uzstādīšanas.

19. Operators nodrošina, ka gaistošos organiskos savienojumus emitējošas iekārtas radītā emisija atbilst šo noteikumu 19.1. vai 19.2.apakšpunkta prasībām:

19.1. nepārsniedz šo noteikumu 2.pielikumā noteiktās emisijas robežvērtības izplūdes gāzēs un difūzās emisijas robežvērtības vai arī kopējās emisijas robežvērtības, kā arī tiek ievērotas citas šo noteikumu 2.pielikumā noteiktās prasības katrai konkrētai darbībai;

19.2. nepārsniedz saskaņā ar šo noteikumu 11.punktu noteikto mērķa emisijas limitu.

20. Gaistošos organiskos savienojumus emitējošas iekārtas, kurā veic divas vai vairākas darbības un katra no tām pārsniedz 2.pielikumā noteiktos organisko šķīdinātāju patēriņa lielumus, operators nodrošina, ka:

20.1. attiecībā uz ķīmiskajām vielām vai maisījumiem, kuri marķēti ar vielas iedarbības raksturojumiem H340, H350, H350i, H360D, H360F, H341, H351, tiek ievērotas šo noteikumu 14. un 15.punktā noteiktās prasības;

20.2. attiecībā uz citām vielām - katras atsevišķas darbības radītā emisijas atbilst šo noteikumu 21.punktā noteiktajām prasībām vai kopējā gaistošo organisko savienojumu emisija nepārsniedz emisiju, kas rastos piemērojot emisijas robežvērtības katrai konkrētai šo noteikumu 2.pielikumā noteiktajai darbībai.

21. Ja mērījumi ir nepārtraukti, emisijas robežvērtības uzskata par ievērotām, ja neviena 24 stundu vidējā vērtība normālas ekspluatācijas vai darbības veikšanas apstākļos, izņemot iekārtas palaišanas un apturēšanas operācijas veikšanas, kā arī remonta un apkopju periodus, nepārsniedz emisijas robežvērtības un neviena stundas vidējā vērtība šajā periodā nepārsniedz emisijas robežvērtības vairāk par 1,5 reizēm.

22. Ja mērījumi ir periodiski, emisijas robežvērtības uzskata par ievērotām, ja visu nolasījumu vidējā vērtība nepārsniedz emisijas robežvērtības un neviena stundas vidējā vērtība šajā periodā nepārsniedz emisijas robežvērtības vairāk par 1,5 reizēm.

23. Izplūdes gāzēm pieļaujams pievienot citas gāzes, lai tās atdzesētu vai atšķaidītu, ja to nosaka atbilstošās tehnoloģijas. Nosakot piesārņojošo vielu masas koncentrācijas izplūdes gāzēs, pievienoto gāzu koncentrācijas netiek ņemtas vērā.

24*.* Lai pārbaudītu gaistošo organisko savienojumu emisijas atbilstību šo noteikumu 14. un 15.punktā noteiktajām emisijas robežvērtībām, nosaka atsevišķo gaistošo organisko savienojumu masas summu. Emisija atbilst noteiktajai emisijas robežvērtībai, ja tā nepārsniedz atsevišķo gaistošo organisko savienojumu masas summu.

25. Gadījumos, kas nav minēti šo noteikumu 14. un 15.punktā, gaistošos organiskos savienojumus emitējoša iekārta atbilst šo noteikumu prasībām, ja kopējā organiskā oglekļa masa emisijā, ja šo noteikumu 2.pielikumā konkrētai darbībai nav noteikts citādi, nepārsniedz noteiktās emisijas robežvērtības.

26. Gaistošos organiskos savienojumus emitējošās iekārtas operators reizi gadā sastāda iekārtai raksturīgo šķīdinātāju apsaimniekošanas bilanci atbilstoši šo noteikumu 4.pielikumam,kā arī aizpilda atskaiti atbilstoši šo noteikumu 5.pielikumā norādītajam.

27. Lai noteiktu gaistošo organisko savienojumu emisiju, veiktu šo noteikumu izpildes pārbaudi, apzinātos emisijas samazināšanas iespējas, kā arī sniegtu informāciju pārvaldei un sabiedrībai, gaistošos organiskos savienojumus emitējošās iekārtas operators reizi gadā, ne vēlāk kā līdz 1.martam, iesniedz pārvaldē šo noteikumu 26.punktā minēto iekārtai raksturīgo šķīdinātāju apsaimniekošanas bilanci un atskaiti par iepriekšējo kalendāra gadu, kā arī attiecīgajā gadījumā šo noteikumu 16.punktā minēto mērījumu rezultātus.

28. Ja šķīdinātāju apsaimniekošanas bilance norāda, ka tiek pārsniegtas gaistošo organisko savienojumu emisijas robežvērtības vai mērķa emisijas limits, pārvaldei ir tiesības mainīt atļaujas nosacījumus, lai nodrošinātu šo noteikumu prasību izpildi.

**V. Informācijas nodrošināšana**

29. Valsts vides dienests:

29.1. izveido un uztur gaistošos organiskos savienojumus emitējošo iekārtu sarakstu, kā arī ievieto šo sarakstu savā mājas lapā internetā;

29.2. sagatavo informāciju un ziņo Eiropas Komisijai par progresu, kas panākts piemērojot šo noteikumu 11.punktā minēto mērķa emisijas limitu;

29.3. publicē savā mājas lapā internetā šo noteikumu 16.punktā minētos emisiju monitoringa rezultātus;

29.4. sagatavo iesniegšanai Eiropas Komisijā informāciju par šo noteikumu izpildi atbilstoši Eiropas Komisijas noteiktajiem atskaitīšanās periodiem un atskaites formām.

30. Valsts sabiedrība ar ierobežotu atbildību „Latvijas Vides, ģeoloģija un meteoroloģijas centrs” pēc Valsts vides dienesta pieprasījuma sagatavo un sniedz informāciju, kas nepieciešama, lai Valsts vides dienests varētu sagatavot šo noteikumu 29.punktā minēto informāciju un sagatavot Eiropas Komisijai iesniedzamās atskaites.

**VI. Noslēguma jautājumi**

31. Šo noteikumu 8.punkts stājas spēkā ar 2015.gada 1.jūniju. Līdz 2015.gada 1.jūnijam ķīmiskās vielas vai maisījumus, ko tajos ietilpstošo gaistošo organisko savienojumu dēļ klasificē kā kancerogēnus, mutagēnus vai reproduktīvai sistēmai toksiskus un apzīmē ar vielas iedarbības raksturojumiem H340, H350, H350i, H360D vai H360F vai ar vielas iedarbības raksturojumiem R45, R46, R49, R60 vai R61 saskaņā ar Eiropas Parlamenta un Padomes 2008.gada 16.decembra regulu Nr.1272/2008, iespējami īsā laikā, aizstāj ar mazāk bīstamām vielām vai maisījumiem.

32. Šo noteikumu 15.punkts stājas spēkā ar 2015.gada 1.jūnija. Līdz 2015.gada 1.jūnijam, ja tiek emitēti halogēnus saturoši gaistošie organiskie savienojumi, kuru vielas iedarbības raksturojums ir H341, H351, R40 vai R68, un to kopējā masas plūsma ir vienāda ar 100 g/h vai lielāka, emisijas robežvērtība ir 20 mg/m3. Emisijas robežvērtību nosaka atsevišķu savienojumu masas summai un to piemēro katrai šo noteikumu 2.pielikumā noteiktajai darbībai.

33. Šo noteikumu 20.1.apakšpunkts stājas spēkā ar 2015.gada 1.jūnija. Līdz 2015.gada 1.jūnijam gaistošos organiskos savienojumus emitējošas iekārtas, kurā veic divas vai vairākas darbības un katra no tām pārsniedz 2.pielikumā noteiktos organisko šķīdinātāju patēriņa lielumus, operators nodrošina, ka attiecībā uz ķīmiskajām vielām vai maisījumiem, kuri apzīmēti ar vielas iedarbības raksturojumiem H340, H350, H350i, H360D, H360F, H341, H351 vai ar vielas iedarbības raksturojumiem R45, R46, R49, R60, R61, R40, R68 ievēro šo noteikumu 14. un 15.punktā noteiktās prasības.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2010.gada 24.novembra Direktīvas 2010/75/ES par rūpnieciskajām emisijām (piesārņojuma integrēta novēršana un kontrole).

Ministru prezidents                                                    V.Dombrovskis

Vides aizsardzības un reģionālās attīstības ministrs E.Sprūdžs

Iesniedzējs:

Vides aizsardzības un reģionālās attīstības ministrs                E.Sprūdžs

Vīza:valsts sekretārs A.Antonovs

09.01.2013. 15:00

L.Maslova

67026586, lana.maslova@varam.gov.lv